Strafregtelike klag kom teen halsstarrige Myeni | Maroela Media
Strafregtelike klag kom teen halsstarrige Myeni
Dudu Myeni, voormalige voorsitter van die SAL-raad. (Foto: ANA)
Dudu Myeni, sakevrou en voormalige voorsitter van die Suid-Afrikaanse Lugdiens (SAL), bevind haar nou in die geselskap van haar noue bondgenoot, oudpres. Jacob Zuma, nadat die Zondo-kommissie na staatskaping beveel het dat 'n strafregtelike klag ook teen haar aanhangig gemaak word.
Myeni, wat verlede jaar boonop tot misdadige direkteur verklaar is, het oënskynlik haar neus vir die kommissie opgetrek en Dinsdag aanvanklik nie opgedaag om voor adjunkhoofregter Raymond Zondo, kommissievoorsitter, te verskyn nie.
Myeni het egter haar regsverteenwoordiger, adv. Nqabayethu Buthelezi, gestuur om die kommissie vir uitstel te gaan vra.
Adv. Kate Hofmeyr, getuienisleier, het aangevoer daar was geen rede vir Myeni om nie, soos geskeduleer, voor die kommissie te verskyn nie. Sy sê dit is boonop 'n patroon by Myeni om weerstand teen enige vorm van aanspreeklikheid te bied.
"Dis nou tyd vir die reg om sy loop te neem," het Hofmeyr aangevoer en gevra dat 'n strafregtelike klag teen Myeni aanhangig gemaak word.
Zondo het hiermee saamgestem en die sekretaris van die kommissie aangesê om dié stappe te doen.
Myeni het later die dag wel aanlyn getuig, hoewel dit nie enigiets verander het aan die besluit om 'n klag teen haar aanhangig te maak nie.
Adv. Glynnis Breytenbach, die DA se woordvoerder oor justisie en korrektiewe dienste, het die besluit verwelkom om stappe teen Myeni te doen nadat sy die dagvaarding om te verskyn verontagsaam het.
Breytenbach sê Buthelezi het die "verregaande verskoning" aangebied dat Myeni nie toegang tot die nodige dokumente gehad het om te getuig nie en dat sy ook nie geweet het sy moet verskyn nie omdat sy onlangs van regspan verander het.
"Die DA glo daar mag nêrens wees om weg te kruip vir mense wat samewerking met die Zondo-kommissie probeer ontduik nie.
"Laat dit 'n les vir alle staatskapers en korrupte politici en hulle goed gekoppelde kaders wees dat die lang arm van die gereg genadeloos is en jy eindelik vir jou optrede sal boet," sê Breytenbach.
Die kommissie het vroeër ook 'n strafregtelike klag teen Zuma aanhangig gemaak nadat die oudpresident ook versuim het om te verskyn.
Die kommissie het die Konstitusionele Hof gevra dat Zuma tronkstraf opgelê word vir sy minagting van die hofbevel om te getuig.
Uitspraak in dié saak is voorbehou.
Eskom waarsku wéér oor krag
Dit wil al meer duidelik raak dat die Zondo kommisie 'n hond is sonder tande. Die kommisie is slegs 'n skyn om die anc se beeld te poets en mense onder die indruk te bring dat daar opgetree word teen die staatskapers. Die werklikheid is egter dat regter zondo net met 'n goeie salaris beloon word om te sit en met sy maats te gesels oor hulle prestasies en ervaringe gedurende hulle plundertogte van staatsgeld.
Kom ons hou dop en kyk of sy gaan sit
Ons hou maar dop
Ek wou iets sê, maar dit sal baie lelik wees.
Nee ah man. Ek wens Zondo wil nou bietjie wind in die broek kry en iemand tronk toe stuur vir minagting. Hoeveel kanse gaan hierdie een kry om te explain please?